b'\n_START_ARTICLE_\nBojan Pograjc\n_START_SECTION_\nVoja\xc5\xa1ka kariera\n_START_PARAGRAPH_\nBojan Pograjc je za\xc4\x8del voja\xc5\xa1ko kariero kot rezervni \xc4\x8dastnik, poveljnik voda zra\xc4\x8dne obrambe za\xc5\xa1\xc4\x8ditne enote Republi\xc5\xa1kega \xc5\xa1taba za teritorialno obrambo. Zaradi sodelovanja v pripravah na slovensko osamosvojitev ima status veterana vojne za Slovenijo._NEWLINE_1. januarja 1992 se je zaposlil v Upravi za logistiko Ministrstva za obrambo (MO) kot na\xc4\x8delnik Odseka za doma\xc4\x8do nabavo. S sodelavci je do leta 1998 postavljal temelje oddaje javnih naro\xc4\x8dil in projektnega vodenja v obrambnem sistemu. Temu so sledile formacijske dol\xc5\xbenosti v Slovenski vojski (SV) s prekinitvijo, ko je bil leta 2000 nestrankarski dr\xc5\xbeavni sekretar MO, pristojen za Nato, obrambno logistiko in SV. V general\xc5\xa1tabu (G\xc5\xa0) je bil \xc4\x8dastnik, odgovoren za skupino dr\xc5\xbeav v Odseku za bilateralno voja\xc5\xa1ko sodelovanje (1998\xe2\x80\x931999) in na\xc4\x8delnik Odseka za evroatlantske integracije v Oddelku za mednarodno voja\xc5\xa1ko sodelovanje (1999\xe2\x80\x932000), na\xc4\x8delnik Oddelka za logistiko (2000\xe2\x80\x932001) ter na\xc4\x8delnik Oddelka rodov v Sektorju za strate\xc5\xa1ke plane in politiko (2001\xe2\x80\x932002). Potem ko je bil med letoma 2002 in 2006 razporejen v Center voja\xc5\xa1kih \xc5\xa1ol in Poveljni\xc5\xa1ko-\xc5\xa1tabno \xc5\xa1olo Poveljstva za doktrino, razvoj, izobra\xc5\xbeevanje in usposabljanje (PDRIU), se je vrnil v G\xc5\xa0 kot pomo\xc4\x8dnik na\xc4\x8delnika G\xc5\xa0 (2006\xe2\x80\x932007). Po poveljevanju 1. brigadi Slovenske vojske in Voja\xc5\xa1nici Franca Rozmana Staneta (2007\xe2\x80\x932009) je bil imenovan na formacijsko dol\xc5\xbenost poveljnika PDRIU in Voja\xc5\xa1kega objekta Kadetnica (2009\xe2\x80\x932012) v nazivu generalmajor. Nato je bil od septembra 2012 trinajst mesecev namestnik poveljnika Natove sile za Kosovo (KFOR). Po povratku v domovino je prevzel dol\xc5\xbenost pomo\xc4\x8dnika na\xc4\x8delnika G\xc5\xa0 v nazivu generalmajor (2013\xe2\x80\x932017). Med 2014 in 2017 je hkrati opravljal tudi dol\xc5\xbenost na\xc4\x8delnika Zdru\xc5\xbeenega sektorja za strate\xc5\xa1ko planiranje G\xc5\xa0. 12. maja 2017 je bil imenovan za na\xc4\x8delnika \xc5\xa1taba G\xc5\xa0 v nazivu generalmajor._NEWLINE_V \xc4\x8din brigadirja je bil povi\xc5\xa1an 12. maja 2006.\n_START_SECTION_\nIzobra\xc5\xbeevanja in usposabljanja\n_START_PARAGRAPH_\nPomembnej\xc5\xa1a brigadirjeva izobra\xc5\xbeevanja in voja\xc5\xa1ka usposabljanja obsegajo \xc5\xa0olo za rezervne \xc4\x8dastnike artilerijsko-raketnih enot zra\xc4\x8dne obrambe v \xc5\xa0olskem centru zra\xc4\x8dne obrambe Zadar (Hrva\xc5\xa1ka), univerzitetni \xc5\xa1tudijski program Politologija \xe2\x80\x93 obramboslovje na Fakulteti za dru\xc5\xbebene vede Univerze v Ljubljani, mednarodni te\xc4\x8daj za management obrambnih virov na In\xc5\xa1titutu za management obrambnih virov pri Mornari\xc5\xa1ki podiplomski \xc5\xa1oli (Monterey, ZDA), nadaljevanji te\xc4\x8daj za logisti\xc4\x8dne \xc4\x8dastnike na Univerzi ameri\xc5\xa1ke mornari\xc5\xa1ke pehote (Quantico, Camp Lejeune, ZDA), general\xc5\xa1tabno voja\xc5\xa1ko izobra\xc5\xbeevanje in usposabljanje na Poveljni\xc5\xa1ko-\xc5\xa1tabni \xc5\xa1oli Slovenske vojske, magistrski \xc5\xa1tudijski program \xe2\x80\x93 nacionalna varnostna strategija na Nacionalnem vojnem kolid\xc5\xbeu Nacionalne obrambne univerze (Washington, ZDA) ter te\xc4\x8daj za generale, admirale in veleposlanike na Natovem obrambnem kolid\xc5\xbeu (Rim, Italija; Bruselj, Belgija).\n_START_SECTION_\nZasebno \xc5\xbeivljenje\n_START_PARAGRAPH_\nZ \xc5\xbeeno in sinom \xc5\xbeivi v Ljubljani.'